Inflasie knou selfs ‘Game of Thrones’ | Netwerk24
Deur Petrus Malherbe 15 April 2019 15:54
Die agtste en finale seisoen van Game of Thrones het pas begin en aanhangers is gereed om terug te keer na die mitiese wêreld van Westeros.
Volgens SSA sal jy nou byna 40% meer betaal vir ’n goeie bottel wyn om saam met die program te geniet as nege jaar gelede.
’n Snoesige kombers om onder te lê terwyl jy die jongste episodes kyk, kos 17% meer as in 2011.
Inflasie het ook die prys van televisies geruk, met die gemiddelde prys wat meer as 43% toegeneem het sedert nege jaar gelede.
Hoewel Game of Thrones deesdae ook op stromingsdienste soos Showmax beskikbaar is, bly DStv maar een van die gewildste platforms waarop daar na nuwe episodes gekyk word.
Die jongste episodes van dié reeks wys elke Maandagoggend regstreeks op DStv se premiumkanale.
Intekenaarsgelde vir DStv-premium het sedert April 2011 tot nou met ’n massiewe 45% van R559 tot R809 per maand toegeneem.
Game of Thrones is een van die gewildste televisiereekse ooit en meer as miljard mense gaan na verwagting elkeen van die ses episodes van die laaste seisoen kyk.
Die laaste episode van die reeks wys op 19 Mei.
Meer oor: Inflasie | Televisiereeks | Tegnologie | Game Of Thrones